‘AKR’รอเป็นไทปีนี้ หวังรายได้2พันล้าน
AKR ลุ้นปลดภาระเอกรัฐโซล่าร์จบพลิกกลับมามีกำไร ชูจุดเด่นธุรกิจยังเป็นที่ต้องการหวังปีนี้ขายได้ 2,000 ล้านบาท คุยผลิตไม่ทัน ลูกค้ารอซื้อจ่ายเงินสด
18 ส.ค. 2554

AKR ลุ้นปลดภาระเอกรัฐโซล่าร์จบพลิกกลับมามีกำไร ชูจุดเด่นธุรกิจยังเป็นที่ต้องการหวังปีนี้ขายได้ 2,000 ล้านบาท คุยผลิตไม่ทัน ลูกค้ารอซื้อจ่ายเงินสด
ผู้บริหารจากบริษัท เอกรัฐวิศวกรรม (AKR) เปิดเผยว่า บริษัทน่าจะพลิกฟื้นกลับมามีกำไรได้หากแก้ปัญหาบริษัท เอกรัฐโซล่าร์จบซึ่งขณะนี้อยู่ระหว่างการเลือกนักลงทุนเข้ามาร่วมทุนและหากทุนใหม่เข้ามาและนำไปชำระหนี้คืนธนาคารทุกอย่างบริษัทก็จะปลดภาระได้ทันทีหลังเจอปัญหา 3 ปี 
“ทุกวันนี้ตัวธุรกิจเอกรัฐวิศวกรรมไม่ได้มีปัญหาและเติบโตได้ต่อเนื่อง โดยปีนี้บริษัทหวังว่าจะมีรายได้ประมาณ 2,000 ล้านบาท เพราะหม้อแปลงไฟฟ้ายังเป็นที่ต้องการ ตราบใดที่โครงการบ้านจัดสรร คอนโดมิเนียมยังเติบโตดีก็จะสนับสนุนให้หม้อแปลงเป็นสิ่งจำเป็นด้วย และยังให้อัตรากำไรที่ดีประมาณ 10% ของยอดรายได้
“ธุรกิจผลิตหม้อแปลงไม่มีความเสี่ยงบริษัทเป็นผู้นำตลาดมีส่วนแบ่งตลาดถึง 20.25% จึงเป็นผู้ที่กำหนดราคา และปัจจุบันผลิตเกือบไม่ทันลูกค้า บางรายใช้วิธีการวางเงินล่วงหน้าเพื่อต้องการของ” ผู้บริหารกล่าว
ทั้งนี้ บริษัทประสบปัญหาขาดทุนสุทธิ 3 ปีซ้อน รวมขาดทุนทั้งสิ้น 656 ล้านบาท งวดปี 2553 บริษัทมีผลขาดทุน 364 ล้านบาท ปี 2552 จำนวน 245 ล้านบาท และปี 2551 จำนวน 47 ล้านบาท